钦定古今图书集成/明伦汇编/皇极典/第253卷 > 易经 > 剥卦
## 钦定古今图书集成/明伦汇编/皇极典/第253卷 > 易经 > 剥卦

《象》曰：山附于地，剥。上以厚下安宅。

〈程传〉艮重于坤，山附于地也。山高起于地，而反附著于地，圮剥之象也。上谓人君，与居人上者，观剥之象，而厚固其下，以安其居也。下者上之本，未有基本固而能剥者也，故上之剥必自下，下剥则上危矣。为人上者，知理之如是，则安养人民，以厚其本，乃所以安其居也。《书》曰：“民惟邦本，本固邦宁。”〈大全〉朱子曰：“厚下者乃所以安宅，如山附于地，惟其地厚，所以山安其居而不摇，人君厚下以得民，则其位亦安而不摇，犹所谓本固邦宁也。”